**Gyda Westvold Hansen** (s. 20. huhtikuuta 2002) on norjalainen yhdistetyn hiihtäjä. Hän on voittanut kolme maailmanmestaruutta ja kahdesti maailmancupin kokonaiskilpailun.

Westwold Hansen on osallistunut yhdistetyn maailmancupiin heti ensimmäisestä naisille järjestetystä kilpailuista alkaen. Tuossa ensimmäisessä, joulukuussa 2020 Ramsaussa käydyssä kilpailussa hän oli mäkiosuuden paras ja sijoittui lopputuloksissa toiseksi. Koronaviruspandemian aiheuttamien peruutusten vuoksi tuo jäi kuitenkin kauden ainoaksi maailmancupkilpailuksi. Kaudella 2021–2022 Westwold Hansen voitti kokonaiskilpailun ylivoimaisesti. Maaliskuussa Schonachin ensimmäisessä kilpailussa hän kaatui mäkiosuudella mutta voitti kaikki muut seitsemän osakilpailua: joulukuussa Lillehammerin molemmat kilpailut, Otepään molemmat kilpailut ja Ramsaun kilpailun, tammikuussa Val di Fiemmen kilpailun ja maaliskuussa Schonachin jälkimmäisen kilpailun. Maailmancupkaudella 2022–2023 Westwold voitti maailmancupin maksimipistein voitettuaan kaikki kymmenen osakilpailua: joulukuussa kahdesti Lillehammerissa ja kahdesti Ramsaussa, tammikuussa Otepäässä ja kahdesti Seefeldissä, helmikuussa kahdesti Schonachissa sekä maaliskuussa Oslossa. Kaudella 2023–2024 hän voitti Lillehammerin molemmat kilpailut. Ramsaussa hän voitti gundersen-kilpailun ja oli individual compact -kilpailussa toinen. Oberstdorfissa hän sijoittui kolmanneksi ja toiseksi, Schonachissa kolmanneksi. Seefeldissä hän oli toinen. Otepäässä hän voitti yhteislähtökilpailun ja oli molemmissa Gundersen-kilpailuissa kolmas. Hän sijoittui kolmanneksi myös Oslossa ja Trondheimissa. Maailmancupin kokonaiskilpailussa hän oli toinen.

Naisten yhdistetty oli ensi kertaa arvokilpailuohjelmassa Oberstdorfin MM-kilpailuissa 2021. Westwold Hansen voitti kultaa Norjan ottaessa kolmoisvoiton. Mäkiosuudella häntä parempi oli hopeamitalille päätynyt Mari Leinan Lund. Planican MM-kilpailuissa 2023 Westwold Hansen oli henkilökohtaisessa kilpailussa mäkiosuuden paras ja voitti kultaa 11,5 sekunnin erolla Saksan Nathalie Armbrusteriin vaikka kaatui hiihto-osuudella. Hän voitti kultaa myös sekajoukkuekilpailussa Jens Lurås Oftebron, Ida Marie Hagenin ja Jarl Magnus Riiberin kanssa.

Nuorten maailmanmestaruuskilpailujen ohjelmaan naisten yhdistetty tuli vuonna 2019 Lahdessa, jossa Westwold Hansen saavutti hopeaa. Vuonna 2020 Oberwiesenthalissa hän saavutti henkilökohtaisessa kilpailussa toistamiseen nuorten MM-hopeaa ja voitti sekajoukkueiden kilpailussa kultaa. Vuonna 2021 nuoret kilpailivat jälleen Lahdessa ja Westwold Hansen voitti kultaa sekä henkilökohtaisessa kilpailussa että sekajoukkueiden kilpailussa.

Westwold Hansenin serkku Therese Johaug on maastohiihdon moninkertainen arvokilpailuvoittaja.

Lähteet
-------

1. 1 2 3 4 5 6 7 8 9 10  Gyda Westvold Hansen Kansainvälinen hiihtoliitto (FIS).  (englanniksi)
2. ↑  Historiallinen yhdistetyn voitto Yhdysvaltoihin  18.12.2020. Yle. Viitattu 9.3.2023.
3. ↑  Reardon, Shelby: First ever women’s Nordic combined World Cup season is on the chopping block *The Aspen Times*.  22.11.2020. Viitattu 9.3.2023. (englanniksi)
4. ↑  Oinas tekee yhdistetyn suomalaishistoriaa Otepään maailmancupissa *Keskisuomalainen*.  7.12.2021. Viitattu 9.3.2023.
5. ↑  Houston, Michael: Riiber sets up thrilling finale to FIS Nordic Combined World Cup with fourth consecutive victory *Inside the Games*.  12.3.2022. Viitattu 9.3.2023. (englanniksi)
6. 1 2  Karvonen, Ossi: MM-hiihtojen ylivoimaisin urheilija on vihainen – suuri unelma murskattiin kabineteissa: "KOK teki väärin"  24.2.2022. Mtv. Viitattu 9.3.2023.
7. ↑  Norja juhli kolmoisvoittoa naisten ensimmäisessä MM-yhdistetyssä  27.2.2021. Yle. Viitattu 9.3.2023.
8. ↑  Norjalaistähti kaatui ladulla – voitti silti MM-kultaa Planicassa *Sportti.com*.  24.2.2023. Viitattu 9.3.2023.
9. ↑  Historisk VM-gull i kombinert – Norsk duo utropes til tidenes beste *VG*.  26.2.2023. Viitattu 9.3.2023. (norjaksi)
10. ↑  Yhdistetyn historiallinen ensimmäinen naisten MM-kulta Japaniin – Niittykoski nuorten miesten kilpailussa kahdeksas  23.1.2019. Yle. Viitattu 9.3.2023.
11. ↑  Therese Johaugin serkku teki MM-historiaa *Ilta-Sanomat*.  27.2.2021. Viitattu 9.3.2023.